  Анжелика Тихонова корреспондент Туннэ, 23-тӥ толшоре, Ижкарын Удмуртиысь асмылкыдчиослэн (доброволецъёслэн) 1942-1944 аръёсы Ленинград улосвылысь партизан огазеяськонъёсы пыриськемзы сярысь ужкагазъёсын «Покуда сердце бьется, пощады нет врагам…» адӟытон усьтӥське. Со сярысь элькун тӧролэн но кивалтэтлэн пресс-службазы ивортэ. Адӟытон Россилэн ожгар данлык нуналэзлы – Ленинградэз котыртэм улысь мозмытон нуналлы (27-тӥ толшоре) тупатэмын Архивысь ужкагазъёсын адӟытон Удмуртилэн Быдӟым Атыкай ож аръёсы историысьтыз ӧжыт тодмо учырлы сӥземын: партизан движенилэн Ленинградысь штабезлэн куремезъя 1942-тӥ но 1943-тӥ аръёсы гудырикошкон толэзьёсы Удмуртиын комсомолъёслэсь кык партизан отрядъёс кылдытэмын вал. Адӟытонын Удмуртиысь асмылкыдчиосты Ленинград улосвылэ келям сярысь, немецъёслэн ожмышказы, 1944-тӥ арын толшоре Ленинградэз котыртэмысь мозмытон ожмаськонъёсы пыриськемзы сярысь ужкагазъёс поттэмын. Архивын ужасьёс Удмуртиысь партизанъёслэн адӟонзы сярысь Санкт-Петербургысь историко-политической ужкагазъёсъя кун архивысь шедьтэм выль, азьвыл тодмотэм ужкагазъёсын тодматозы, Ленинград улосвылысь Луга ёросысь Хабалинка гуртын вынлыко шайгуэ ватэм Удмуртиысь партизанъёслэсь лыдметсэс шараямзы сярысь мадёзы. Удмуртилэн выль историысьтыз ужкагазъёсъя центрын (Удмурт урам, 264б юрт) адӟытон 1-тӥ южтолэзёзь ужалоз. Тодэ вайытом, 27-тӥ толшоре Ижкарысь Суредан устолыкъя элькун музейын котыртэм Ленинградлэн искусствоезлы сӥзем «900 дней» адӟытон (0+) усьтӥськоз. Тегъёс: Ижкар Удмуртия история БыдӟымАтыкайож адӟытон 100ар  